FI Euroopan unionin virallinen lehti C 4/1

LAUSUNTO N:o 4/2013

(annettu Euroopan unionin toiminnasta tehdyn sopimuksen 322 artiklan nojalla)

ehdotuksesta Euroopan parlamentin ja neuvoston asetukseksi Euroopan unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta annetun asetuksen (EU, Euratom) N:o 966/2012 muuttamisesta

2014/C 4/01

EUROOPAN UNIONIN TILINTARKASTUSTUOMIOISTUIN, joka

ottaa huomioon Euroopan unionin toiminnasta tehdyn sopimuksen ja erityisesti sen 322 artiklan sekä Euroopan atomienergiayhteisön perustamissopimuksen ja erityisesti sen 106 a artiklan,

ottaa huomioon 20. syyskuuta 2013 tehdyn komission ehdotuksen (1),

ottaa huomioon edellä mainittua ehdotusta koskevan Euroopan parlamentin lausuntopyynnön, jonka tilintarkastustuomioistuin vastaanotti 28. lokakuuta 2013,

ottaa huomioon edellä mainittua asetusluonnosta koskevan neuvoston lausuntopyynnön, jonka tilintarkastustuomioistuin vastaanotti 9. lokakuuta 2013,

sekä katsoo seuraavaa: Euroopan parlamentin ja neuvoston asetuksen (EU, Euratom) N:o 966/2012 (2) liitteenä oli Euroopan parlamentin, neuvoston ja komission yhteinen lausuma, jossa sovittiin varainhoitoasetuksen tarkistamisesta tarkoituksena ottaa huomioon vuosien 2014–2020 monivuotista rahoituskehystä koskevien neuvottelujen tulokset,

vuosien 2014–2020 monivuotista rahoituskehystä koskevan poliittisen sopimuksen seurauksena ja Verkkojen Eurooppa -välineen perustamisen yhteydessä komissio ehdottaa asetuksen (EU, Euratom) N:o 966/2012 muuttamista seuraavasti: kaikki hätäapuvarauksen määrärahat, jotka on otettu varaukseen ja joita ei ole käytetty vuonna n, on mahdollista siirtää vuoteen n+1; maksusitoumusmäärärahat, joita ei ole käytetty vuoden loppuun mennessä Verkkojen Eurooppa -välineestä rahoitettuihin hankkeisiin, on mahdollista siirtää seuraavalle varainhoitovuodelle,

ON ANTANUT SEURAAVAN LAUSUNNON:

1. Tilintarkastustuomioistuimella ei ole huomautettavaa komission varainhoitosääntöihin ehdottamista muutoksista.

2. Tilintarkastustuomioistuin panee merkille, että sitä ei ole kuultu vuosia 2014–2020 koskevan monivuotisen rahoituskehyksen vahvistamisesta annettavaa neuvoston asetusta koskevan ehdotuksen osalta (3). Kuuleminen olisi ollut aiheellista niiden asioiden osalta, jotka todennäköisesti tai varmasti aiheuttavat muutoksia varainhoitosääntöihin, jotka SEUT:n 322 artiklan mukaan määrittävät talousarvion laatimisen ja toteuttamisen yhteydessä sovellettavan menettelyn.

3. Tilintarkastustuomioistuin panee merkille, että komission perustelujen mukaan vuosien 2014–2020 monivuotisen rahoituskehyksen puitteissa ei päästy uuteen sopimukseen tupakkatuotteiden laittoman kaupan torjuntaa koskevien sopimusten soveltamisen tuloksena saatujen varojen käsittelystä. Tilintarkastustuomioistuin muistuttaa lausunnostaan nro 3/2012 (4), joka koski Herkules III -ohjelmaa Euroopan unionin taloudellisten etujen suojaamisen alalla toteutettavien toimien tukemiseksi.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAn johdolla hyväksynyt tämän lausunnon Luxemburgissa 3. joulukuuta 2013 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) COM(2013) 639 final.

(2) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

(3) KOM(2011) 398 lopullinen.

(4) EUVL C 201, 17.2.2012, s. 1.